Aussies sit met rooi gesigte na bal-peutery‘n Nabyskoot wys Cameron Bancroft met ‘n voorwerp. Foto: @VincentBarnes50/Twitter Australië se kaptein en onderkaptein het hul posisies opgegee ná Saterdag se balpeutery-petalje. Steve Smith en David Warner staan terug terwyl Tim Paine instaan. Die stap volg op die erkenning van die Aussie-openingskolwer, Cameron Bancroft, dat hy wel met die bal se toestand probeer peuter het. Die TV-kameras het in stadige aksie gewys hoe Bancroft iets uit sy sak haal en dit gebruik om die bal growwer te probeer maak. Hy het daarna die voorwerp voor by sy broek ingedruk. Die skeidsregters het selfs vir Bancroft gevra of daar iets in sy sak is waarop hy aangedui het dat daar niks ongewoons is nie. Tydens ŉ mediakonferensie ná die dag se spel het die Aussies bekendgemaak dat Paine vir die res van die wedstryd die kapteinskap sal oorneem. Verskeie ondersoeke vind tans plaas en inligting word nagegaan om die omvang van die insident te bepaal. Krieket Australië het ook sy teleurstelling uitgespreek oor die insident en het ook ŉ afvaardiging na Suid-Afrika gestuur om die saak te ondersoek. Die Aussies is op dag vier met hul rug teen die muur en die gees in die kamp kan nie te goed wees nie. Klik hier vir meer inligting.